b'\n_START_ARTICLE_\nHadrianuksen akvedukti\n_START_SECTION_\nHistoria\n_START_PARAGRAPH_\nAkvedukti rakennettiin roomalaisella kaudella. Sen rakentamisen laittoi alulle keisari Hadrianus vuonna 125 omalla kustannuksellaan ja se valmistui Antoninus Piuksen aikana vuonna 140. Hadrianus suosi Ateenaa ja Kreikka, ja akvedukti oli yksi h\xc3\xa4nen lukuisista rakennushankkeistaan kaupungissa. Osa akveduktiin liittyneist\xc3\xa4 vesijohdoista s\xc3\xa4ilyi k\xc3\xa4yt\xc3\xb6ss\xc3\xa4 aina 1900-luvun puolelle saakka. Er\xc3\xa4s osuus l\xc3\xb6ydettiin vuonna 1870, ja sit\xc3\xa4 k\xc3\xa4ytettiin Kuninkaallisen puutarhan eli nykyisen Kansallispuutarhan kasteluun.\n_START_SECTION_\nRakennelmat\n_START_PARAGRAPH_\nAkveduktin pituus oli noin 19,7 kilometri\xc3\xa4. Se kulki p\xc3\xa4\xc3\xa4osin maanalaisessa tunnelissa osin aivan maanpinnassa, mutta siihen kuului my\xc3\xb6s akveduktisiltaosuuksia. Tunneliosuuksissa kaivannon leveys oli noin 0,7\xe2\x80\x930,8 metri\xc3\xa4 ja korkeus noin 1,1\xe2\x80\x931,6 metri\xc3\xa4, ja se oli katettu holvauksella. Akvedukti sai alkunsa Parnes-vuorelta (nyk. P\xc3\xa1rnitha) Ateenan pohjoispuolelta nykyisen Tat\xc3\xb3in alueelta, ja se ker\xc3\xa4si sivujohtojen kautta vett\xc3\xa4 p\xc3\xa4\xc3\xa4l\xc3\xa4hteen lis\xc3\xa4ksi my\xc3\xb6s muista l\xc3\xa4hteist\xc3\xa4 matkan varrella. N\xc3\xa4ihin kuului muun muassa Kefissos-joki (nyk. Kifis\xc3\xb3s)._NEWLINE_Varsinainen akvedukti p\xc3\xa4\xc3\xa4ttyi suureen vesis\xc3\xa4ili\xc3\xb6\xc3\xb6n Lykabettos-kukkulan rinteess\xc3\xa4 (37\xc2\xb058\xe2\x80\xb245\xe2\x80\xb3N, 23\xc2\xb044\xe2\x80\xb230\xe2\x80\xb3E ). Sen koko oli noin 26,1 \xc3\x97 9,1 metri\xc3\xa4 ja syvyys noin kaksi metri\xc3\xa4. Vesis\xc3\xa4ili\xc3\xb6ss\xc3\xa4 oli joonialaista tyyli\xc3\xa4 edustanut propylon, joka oli pystyss\xc3\xa4 viel\xc3\xa4 vuonna 1788. Nykyisin julkisivusta on j\xc3\xa4ljell\xc3\xa4 vain perustaa ja kahden pylv\xc3\xa4\xc3\xa4n jalustat. Propylonin yl\xc3\xa4palkissa oli piirtokirjoitus, jonka vasen osa on s\xc3\xa4ilynyt ja esill\xc3\xa4 Kansallispuutarhassa. Koko teksti kuului:_NEWLINE__NEWLINE_\xc2\xbbIMP. C\xc3\x86SAR. T. \xc3\x86LIUS. HADRIANUS ANTONINUS._NEWLINE_AUG. PIUS. COS. III. TRIB. POT. II. P. P. AQU\xc3\x86DUCTUM. IN. NOVIS. ATHENIS. COEPTUM. A. DIVO._NEWLINE_ADRIANO. PATRE. SUO. CONSUMMAVIT. DEDICAVITQUE._NEWLINE_\xe2\x80\x9dImperaattori keisari Titus Aelius Hadrianus Antonius Augustus Pius, kolmatta kertaa konsulina, toista kertaa tribuunina, is\xc3\xa4nmaan is\xc3\xa4, saattoi valmiiksi ja omisti akveduktin, jonka oli aloittanut h\xc3\xa4nen is\xc3\xa4ns\xc3\xa4 jumala Hadrianus Uudessa Ateenassa.\xe2\x80\x9d\xc2\xbb _NEWLINE_Lykabettokselta vesi johdettiin eri puolille kaupunkia. Akveduktin tarkoituksena oli tarjota vesihuolto ennen kaikkea Hadrianuksen uudelle kaupunginosalle Hadrianopoliille, joka k\xc3\xa4sitti kaupungin kaakkoisosan Olympoksen Zeuksen temppelin ymp\xc3\xa4rill\xc3\xa4. Siell\xc3\xa4 vett\xc3\xa4 saivat muun muassa Z\xc3\xa1ppeion roomalaisena kylpyl\xc3\xa4n\xc3\xa4 nykyisin tunnetut termit sek\xc3\xa4 muut kylpyl\xc3\xa4t. Lis\xc3\xa4ksi vett\xc3\xa4 johdettiin muun muassa Agoralle ja sen Nymfaioniin. Vesijohdon kapasiteetiksi on arvioitu noin 7\xc2\xa0000 kuutiometri\xc3\xa4 vett\xc3\xa4 p\xc3\xa4iv\xc3\xa4ss\xc3\xa4._NEWLINE_Maanalaista akveduktia on n\xc3\xa4kyvill\xc3\xa4 Ateenan Olympiakyl\xc3\xa4n alueella (38\xc2\xb006\xe2\x80\xb247\xe2\x80\xb3N, 23\xc2\xb046\xe2\x80\xb206\xe2\x80\xb3E ) sek\xc3\xa4 my\xc3\xb6s muun muassa Agoran arkeologisella alueella. Akveduktin parhaiten s\xc3\xa4ilynyt siltaosuus on N\xc3\xa9a Ion\xc3\xadassa Kapodistr\xc3\xadou-valtakadun kummallakin puolella l\xc3\xa4hell\xc3\xa4 Plate\xc3\xada Adriane\xc3\xadou -aukiota (38\xc2\xb002\xe2\x80\xb201\xe2\x80\xb3N, 23\xc2\xb046\xe2\x80\xb224\xe2\x80\xb3E ), vaikkakin t\xc3\xa4t\xc3\xa4 osuutta on arveltu my\xc3\xb6s my\xc3\xb6h\xc3\xa4isroomalaisen, 400-luvulla rakennetun akveduktin osaksi.'